# **ELŐTERJESZTÉS**

**BALATONBERÉNY KÖZSÉG ÖNKORMÁNYZAT**

**KÉPVISELŐ-TESTÜLETÉNEK**



2023. MÁJUS 23-AI NYILVÁNOS ÜLÉSÉRE

**TÁRGY:**

**GYERMEKJÓLÉTI ÉS GYERMEKVÉDELMI FELADATOK ELLÁTÁSÁRÓL BESZÁMOLÓ**

**ELŐADÓ:**

**MESTYÁN VALÉRIA**

**CÍMZETES FŐJEGYZŐ**

ELŐTERJESZTÉS

**Készült:** Balatonberény Község Önkormányzat Képviselő-testületének 2023. május 23-ai nyilvános testületi ülésére

**Tárgy:** Gyermekjóléti és gyermekvédelmi feladatok ellátásáról beszámoló

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. tv. 94. - 96. §-ai értelmében:

A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést - települési önkormányzat esetén a képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

A gyermekjóléti és gyermekvédelmi feladatok ellátásáról szóló értékelés elkészítéséhez szükséges tartalmi követelményeket a gyámhatóságokról és a gyámügyi eljárásról szóló 149/1997.(IX.10.) Kormányrendelet 10. számú melléklete határozza meg.

# A települési önkormányzat által készítendő átfogó értékelés tartalmi követelményeit figyelembe véve az értékelést elkészítettem.

Kérem, hogy az előterjesztésben foglaltakat szíveskedjenek elfogadni.

Balatonberény, 2023. május 16.

Mestyán Valéria sk.

címzetes főjegyző

**Határozati javaslat:**

1. Balatonberény Község Önkormányzat Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény szerinti gyermekjóléti és gyermekvédelmi feladatok ellátásáról szóló előterjesztést megtárgyalta és értékelte.
2. Balatonberény Község Önkormányzat Képviselő-testülete az előterjesztésben foglaltakat elfogadja és a Család- és Gyermekjóléti Szolgálat valamint az Alapszolgáltatási Központ beszámolóit és tevékenységét jónak értékeli.

**Határidő:** 2023. május 31.

**Felelős:** Mestyán Valéria címzetes főjegyző

#### GYERMEKJÓLÉTI ÉS GYERMEKVÉDELMI FELADATOK ellátásáról

**átfogó értékelés**

**BALATONBERÉNY**

**2022. ÉV**

**1. A település demográfiai mutatói, különös tekintettel a 0-18 éves korosztály adataira**

A lakosságszám 2022. január 1-jén: 1274 fő, ebből a 0-18 évesek száma 141 fő, amely a lakosság   
11,06 %-a.

**2. Az önkormányzat által nyújtott pénzbeli, természetbeni ellátások biztosítása**

**- A rendszeres gyermekvédelmi kedvezményben részesülők száma, kérelmezőkre vonatkozó**

**általánosítható adatok, elutasítások száma, főbb okai, önkormányzatot terhelő kiadás nagysága:**

Az Önkormányzat gyermekjóléti és gyermekvédelmi feladatait alapvetően a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet, valamint a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet szabályozza.

A gyermekek védelméről és a gyámügyi igazgatásról szóló 1997. évi XXXI. törvény értelmében:

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.

A gyermekek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint e törvényben meghatározott hatósági intézkedések biztosítják.

**Rendszeres gyermekvédelmi kedvezményben** részesült gyermekek száma: 13 fő volt.

**A kérelmezőkre vonatkozó általánosítható adatok**: a kedvezményben részesült családokra jellemző, hogy a szülő/szülők nagycsaládosok vagy egyedülálló szülőként nevelik gyermeküket/gyermekeiket.

**Elutasítások száma, főbb okai:** nem volt.

**Egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok:**

Balatonberény Község Önkormányzat Képviselő-testületének 7/2021. (V. 19.) önkormányzati rendelete a települési támogatásokról, a személyes gondoskodást nyújtó szociális és gyermekjóléti ellátásokról az alábbiak szerint rendelkezik:

Balatonberény Község Önkormányzata az alábbi pénzbeli és természetbeni szociális ellátásokat, valamint személyes gondoskodást nyújtó szociális- és gyermekjóléti szolgáltatásokat nyújtja:

* a) Pénzbeli és természetbeni szociális ellátások:
  + aa) rendkívüli települési támogatás,
  + ab) lakásfenntartási költségekhez nyújtott települési támogatás,
  + ac) gyógyszertámogatás,
  + ad) temetési támogatás,
  + ae) köztemetés,
  + af) családalapítási támogatás,
  + ag) iskolakezdési támogatás,
  + ah) első osztályos tanulók támogatása.
* b) szociális- és gyermekjóléti szolgáltatások:
  + ba) étkeztetés,
  + bb) házi segítségnyújtás,
  + bc) család- és gyermekjóléti szolgálat,
  + bd) gyermekek nappali étkeztetése,
  + be) jelzőrendszeres házi segítségnyújtás,
  + bf) támogató szolgálat,
  + bg) bölcsődei ellátás.

**Családalapítási támogatásban** 1 fő részesült 100.000 Ft összegben.

Egységesen 15.000 Ft/fő összegű **iskolakezdési támogatásban** részesült 57 fő balatonberényi   
általános-, és középiskolás tanuló, összesen 855.000 Ft összegben.

**Bursa Hungarica ösztöndíjat** 3 fő részére folyósítottunk, 180.000 Ft összegben.

* **Gyermekétkeztetés megoldásának módjai, kedvezményben részesülőkre vonatkozó statisztikai adatok.**

2022. évben szünidei gyermekétkeztetésben az általános iskolások esetében:

* a tavaszi szünetben: 2 munkanapon keresztül 1 fő (általános iskolás),
* a nyári szünetben: 55 munkanapon keresztül 2 fő (általános iskolás), 10 munkanapon keresztül 1 fő (óvodás) részesült,
* őszi szünet: nem volt,
* a téli szünetben: 5 munkanapon keresztül pedig 1 fő részére biztosítottuk.

**3.****Az önkormányzat által biztosított személyes gondoskodást nyújtó ellátások bemutatása**

**- Gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),**

A gyermekjóléti szolgálat adatai:

Az Intézmény neve: **Balatonkeresztúri Alapszolgáltatási Központ**

Székhelye: 8648 Balatonkeresztúr, Iskola u. 3.

Fenntartó neve, székhelye: Balatoni Szociális Társulás

8648 Balatonkeresztúr, Ady E. u. 52.

Működésének kezdő időpontja: 2005. július 01.

**Gesztor település**: Balatonkeresztúr.

2022. augusztus 14-ig a család és gyermekjóléti feladatokat:

* Pungor**-**Horváth Barbara, intézményvezető, családsegítő: szakvizsgázott mester vezetőképzést végzett, szociálpedagógus 🡪 2021. 10. 23-tól helyettesítésben Balatonszentgyörgy, Tikos, Főnyed településeken;
* Petri Ágnes, családsegítő, megbízott intézményvezető helyettes, települési jelzőrendszeri felelős: szakvizsgázott, mester vezetőképzést végzett általános szociális munkás 🡪 főállásban: 1. körzet: Balatonkeresztúr, Balatonmáriafürdő, Balatonberény településeken, helyettesítésben: Szőkedencs településen, illetve 2021.10.23-tól Vörs, Hollád, Szegerdő településeken látták el.

2022. augusztus 15-től az Intézmény sikeres pályáztatási eljárás után, még két főállású családsegítőt alkalmaz 8 órás munkakörben:

* Juhász Péter József, családsegítő: teológus végzettség 🡪 1. körzet: Balatonkeresztúr, Balatonmáriafürdő, Balatonberény településeken.
* Harmat Bernadett, családsegítő: felsőfokú szociális végzettség 🡪 2. körzet: Balatonszentgyörgy, Hollád, Tikos, Szegerdő, Főnyed településeken.

Továbbá Petri Ágnes, családsegítő: felsőfokú szociális végezettség 🡪 részmunkaidőben: Vörs és Szőkedencs településeken látja el a családsegítői feladatokat.

A családsegítők távollét esetén egymást helyettesítik.

#### A gyermekjóléti alapellátások célja

A gyermekek védelméről és a gyámügyi igazgatásról szóló 1997. évi XXXI. törvény értelmében:

Az alapellátásnak hozzá kell járulnia a gyermek testi, értelmi, érzelmi és erkölcsi fejlődésének, jólétének, a családban történő nevelésének elősegítéséhez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családjából történő kiemelésének a megelőzéséhez.

Az alapellátás hozzájárul a gyermek hátrányos és halmozottan hátrányos helyzetének feltárásához, és a gyermek szocializációs hátrányának csökkentésével annak leküzdéséhez.

Az alapellátás keretében nyújtott személyes gondoskodást - lehetőség szerint - a jogosult lakóhelyéhez, tartózkodási helyéhez legközelebb eső ellátást nyújtó személynél vagy intézményben kell biztosítani.

**Gyermekjóléti szolgáltatások**

Gyermekjóléti szolgáltatás keretében biztosítjuk:

* a gyermek testi, lelki egészségének, családban történő nevelkedésének elősegítését,
* a gyermek veszélyeztetettségének megelőzését,
* a kialakult veszélyeztetettség megszűntetését,
* a szociális segítőmunkát,
* az ellátásokhoz, szolgáltatásokhoz való hozzájutás elősegítését,
* a családban jelentkező nevelési problémák és hiányosságok káros hatásainak enyhítését,
* a hivatalos ügyek intézésében való közreműködést, továbbá
* tájékoztatási feladataink körében szociális- és egyéb információs adatokat gyűjtünk és továbbítjuk.

**A család- és gyermekjóléti szolgálat keretében biztosított szolgáltatási elemek:**

Tanácsadás, esetkezelés, megkeresés, gondozás, közösségi fejlesztés.

Egyéb szolgáltatások: adományozás (gyűjtés és osztás), rászoruló személyeket támogató operatív program, krízissegélyezés.

**A nyújtott tevékenységek:**

Információnyújtás, hivatalos ügyekben való közreműködés, segítő beszélgetés, tanácsadás, közvetítés más szolgáltatás igénybevételéhez, szociális segítőmunka, családlátogatás, esetmegbeszélés, esetkonferencia, szakmaközi megbeszélés, adományozás, krízissegélyezés, környezettanulmányok készítése felkérésre; válsághelyzetben lévő várandós anya, gyermeke felnevelését nem vállaló, válsághelyzetben lévő várandós anya, az örökbefogadó szülő tájékoztatása; szabadidős és közösségi programok szervezése, ilyen programok szervezésének kezdeményezése.

**Megtett gyámhatósági intézkedések:**

A hatósági ügyekkel a 2016. évtől a család- és gyermekjóléti központ foglalkozik, de feladatellátásukba bevonva reszt veszünk a családban jelentkező működési zavarok megszüntetésében:

* a központ felé hatósági intézkedés megtételét kezdeményezzük,
* figyelemmel kísérjük a védelembe vett gyermekek sorsának alakulását és támogatjuk az egyéni gondozási-nevelési terv megvalósulását,
* segítséget nyújtunk a családoknak nevelésbe vett gyermekük mielőbbi hazagondozására.

|  |  |
| --- | --- |
| **2022. év** | **Balatonberény (fő)** |
| Védelembe vett gyermek | 0 |
| Alapellátásban gondozott | 3 |
| Pártfogói felügyelet alatt | 0 |
| Nevelésben lévő gyermek | 2 |

**A gyermekek veszélyeztetettségének okai**

A gyermek veszélyeztetettségének megelőzése érdekében az észlelő- és jelzőrendszer működtetése folyamatos volt. A jelzőrendszer állandó résztvevő tagjai: óvoda, iskola, rendőrség, védőnő, velük folyamatosan telefonos kapcsolatban is állunk, de a társintézményi képviselőket is minden alkalommal meghívtuk a szakmaközi megbeszéléseinkre. A jelzést adóknak, kivétel nélkül az Intézmény, 15 napon belül írásban visszajelzést küldött.

Szakmaközi értekezletek száma: 19 alkalom 🡪 ebből 12 alkalom online és személyes jelenléti módszertani szakmaközi értekezlet Marcaliban; 6 alkalom online jelzőrendszeri ülés helyben és 1 alkalommal az éves települési tanácskozás volt, amit szintén nem állt módunkban személyes jelenléttel megtartani.

A 2021. évről szóló jelzőrendszeri települési tanácskozást 2022. február 27. napján előzetes elektronikus konzultáció után, online konferenciaként megtartottuk.

**Szociális válsághelyzetben lévő kiskorú várandós anya gondozása**: nem történt.

**Átmeneti gondozásba** sem gyermek, sem család nem került 2022. évben.

**Bűncselekményt, szabálysértést elkövetett kiskorúakról jelzés**, valamint kiskorúakkal szembeni bántalmazás ügyében jelzés 2022. évben nem érkezett.

**Vérszerinti családgondozás:** 2 anyánál történt.

**Utógondozás:** nem volt.

**A helyettes szülői, nevelőszülői hálózat kiépítése** továbbra sem valósult meg, vélhetően a potenciális jelentkezők hiánya miatt.

**Örökbeadással, örökbefogadással kapcsolatos feladat**: a 2022-es évben nem volt.

**Esetjelzések:** 2022. évben érkezett esetjelzések száma összesen: 10, ebből 8 jelzés kiskorúakról.

**A gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok:**

A gyermekek napközbeni ellátásának formái - a gyermekek életkorának megfelelően -

1. **a bölcsődei ellátás:** az önkormányzat a Marcali Kistérség Többcélú Társulásán keresztül biztosítja. Nyitva tartás: hétfő - péntek 6:30-tól - 17:00-ig. Balatonberényből a Marcali Bölcsődébe nem jár egy gyermek sem.

*b)***a napközbeni gyermekfelügyelet:** nem működik.

*c)***az alternatív napközbeni ellátás:** nem működik.

A 0-3 éves gyermekek létszáma: 28 fő.

Jelenleg folyamatban van a kétcsoportos bölcsőde építése Balatonszentgyörgyön. A beruházásra az önkormányzat 330 millió forintot nyert a Terület- és Településfejlesztési Operatív Program pályázatán. A bölcsőde 75 százalékban már elkészült. A kivitelező várhatóan 2023 őszén végez a munkával.

**A kedvezményezett neve:** Balatonszentgyörgy Környéki Önkormányzatok Társulása (gesztor), Somogy Megyei Önkormányzat (konzorciumi tag)

**A projekt azonosító száma:** TOP-1.4.1-19-SO1-2019-00022

**A projekt címe:** Bölcsőde építése Balatonszentgyörgyön

**A szerződött támogatás összege:** 329 999 999,- Ft

**A projekt összköltsége:** 329 999 999,- Ft

**A támogatás mértéke:** 100%

**A projekt tartalmának bemutatása:**

A támogatást igénylő Balatonszentgyörgy Környéki Önkormányzatok Társulása különös hangsúlyt helyez a 0-3 év közötti, bölcsődés korú gyermekek napközbeni felügyeletének megoldására. A fejlesztési törekvések eredményeképpen kerül megvalósításra egy zöldmezős, teljesen új építésű ingatlan, mely helyet ad majd a bölcsődei szolgáltatás ellátásának. A tervezett bölcsőde egy nevelési-gondozási egységes, önálló intézményként kerül kialakításra, közvetlenül a települési óvoda szomszédságában.

Az összesen 24 fő férőhellyel bíró bölcsőde napközbeni foglalkozásaihoz kettő csoportszoba, két gyermekcsoportszoba számára közösen kialakított gyermekfürdőszoba, gyermeköltözők és átadó helyiségek, tárolóhelyiségek (gyermekágynak, játéknak és egyéb eszközöknek), akadálymentesített mosdó, illetve illemhely a szülők számára, előtér, babakocsi-tároló, takarítószer-raktár, gyermekcsoport-szobánként egy-egy terasz, valamint játszóudvar építése tervezett. A vezetői iroda, gondozónői szoba és teakonyha, irattár, felnőttek részére kialakított öltöző és mosdó, WC helyiség, zuhanyzó, étkező, melegítőkonyha, ételhulladék-tároló, mosoda és vasaló helyiség és szeméttároló a gyermekek felügyeletéhez létrehozandó, 15/1998. (IV.30) NM rendelet előírásait magába foglaló helyiségek. A kötelező helyiségeken túl a tervezett sószoba és a nagymozgást elősegítő vagy mozgásfejlesztő szoba kialakítása teszi még komfortosabbá és sokoldalúbbá a bölcsőde intézményét. Ezek a terek helyszínéül szolgálhatnak a sajátos nevelési igényű, illetve a korai fejlesztést igénylő gyermekek foglalkoztatásának is, tekintettel arra, hogy helyiségek felszereltsége erre tökéletesen alkalmas.

Az építési beruházás mellett a beszerzésre kerülnek a modern korhoz igazodó, a 3 év alatti gyermekek készségeit fejlesztő, nevelés-gondozást támogató eszközök a módszertani szakértő által jóváhagyott lista alapján.

**A projekt az Európai Regionális Fejlesztési Alap és a hazai központi költségvetési előirányzat által finanszírozott támogatásból valósul meg.**

**4-5.**[\*](https://net.jogtar.hu/jogszabaly?docid=99700149.kor#lbj1267idbea3)

**----**

**6.**[\*](https://net.jogtar.hu/jogszabaly?docid=99700149.kor#lbj1268idbea3)**A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.**

2022. évben ellenőrzésre nem került sor.

**7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).**

Elsősorban gyermekvédelmi prevenciós előadások megtartását tervezzük:

* a bűnmegelőzéssel kapcsolatban.

**8. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.**

**A bűnmegelőzési program főbb pontjainak bemutatása (amennyiben a településen készült ilyen program)**

Bűnmegelőzési program főbb pontjainak bemutatása:

Bűnmegelőzési-közbiztonsági koncepcióval Balatonberény község rendelkezik, amelynek főbb tartalmi elemei a következők:

* kimutatás a bűncselekmények időbeni alakulásáról,
* térbeli elosztásáról, típus szerinti megoszlásáról,
* a vagyon elleni bűncselekmények tipikus elkövetési módszerei,
* a lakosság közvetlen lehetőségei a bűnmegelőzésben.

**9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).**

A civilszervezetek elsősorban a szabadidős programok szervezésében és lebonyolításában vesznek részt, a települési önkormányzat és intézményei pedig az alapellátás, szakellátás, drogprevenciós programok szervezésében.

**Bűnmegelőzési programok**

**2022. június 9-én**, 14.00 órai kezdettel, a balatonkeresztúri Alapszolgáltatási Központnál, a jelzőrendszeri ülés keretében *„Nyári szabadidős programok”* címmel Petri Ágnes családsegítő / jelzőrendszeri felelős, „*A rendőrség nyári bűnmegelőzési és prevenciós tevékenysége”* címmel Fábos Edit, a Marcali Rendőrkapitányság bűnmegelőzési főhadnagya tartott online előadást.

**2022. július 2-án**, délután, a Marcali Rendőrkapitányság Közlekedésrendészeti Osztálya, a balatonberényi Mesefesztiválon *Balesetmegelőzési előadást és kerékpáros ügyességi versenyt* rendezett.

A bűn- és balesetmegelőzési, valamint áldozatvédelmi szakemberek hasznos tanácsokkal hívták fel az érdeklődők figyelmét a nyár veszélyeire, a biztonságos fürdőzés szabályaira, a biztonságos gyalogos- és kerékpáros közlekedésre, valamint a tudatos és felelősségteljes internet használatra.

A tájékoztatáson kívül játékos feladatokon keresztül ismerhették meg a rendőrségi standhoz látogatók, hogy már minimális óvintézkedések megtételével is elkerülhető az áldozattá válás. Ezen kívül a 112–es segélyhívó szám használatával kapcsolatban is hasznos tanácsokkal látták el a megjelenteket.

A gyermekek kerékpáros ügyességi versenyen vehettek részt, a kisebbek kocka-kirakóval játszhattak, színezhettek, különböző feladatlapokat tölthettek ki és beülhettek a rendőrautóba is.

**2022. december 9-én**, 9.00 órai kezdettel online szakmaközi értekezlet került megszervezésre „*A pécsi K-aRC kamasz addiktológiai regionális centrum bemutatkozása, elindulása, kezdeti megtapasztalása”* címmel, előadó: Gergál Tímea intézményvezető.

**Szabadidős programok**

**2022. április 17-én**,*húsvéti nyuszi programmal* várták a helyi gyerekeket. A nyuszi 15.00 órakor, az önkormányzat épületétől indult útnak néhány segítőjével együtt és több mint 200 gyermeknek varázsolta szebbé a húsvéti ünnepet a kiosztott csokoládékból álló csomaggal, képeslappal. Az ajándékozottak között voltak a berényi lakcímmel rendelkező és az ünnepet itt töltő nyaraló csemeték is.

**2022. május 1-jén,** *Családi piknik és sportnap* került megszervezésre, ahol játékos gyermek-, és felnőtt sport és ügyességi versenyek, szöcske torna gyerekeknek, zenés-táncos torna hölgyeknek, tizenegyes rúgó verseny, görkorcsolya, kerékpár, asztalitenisz, kötélhúzás, íjászat, strandröplabda, kispályás gyermek futball, tollaslabda, szkander stb. programokkal várták a családokat.

**2022. május 28-án**, a gyereknapi rendezvényen, 13.00 órától játszóház, légvár, ringlis, trambulin, ügyességi játékok, rendőrautó bemutató, arcfestés, lufihajtogatás szerepelt a programokban.

A Művelődési Házban a nyári időszakban fizetős gyermek programokkal várták az érdeklődőket:

* július 20-án, szerdán, 18.00 órakor: „*Boribon autózik”* című előadással,
* augusztus 4-én, csütörtökön, 11.00 órakor: a „*Kis vakond”* című előadással,
* augusztus 18-án, délelőtt: a „*Frakk”* című előadással.

Nyáron, szombat délutánonként „könyvtár mozi”, szerdánként 15.00-17.00 óra között gyermekfoglalkozások szerepeltek a programok között.

**2022. november 18-án**, 15.00 órakor *„Szamárfüles varázskönyv”* címmel gyermek előadást szervezett a KSZR.

**2022. november 26-án,** a Művelődési Házban adventi koszorúkötő és mézeskalács készítő családi délutánra várták a helyi családokat.

* 15.00 – 16.00 óra között a „*Kirje, kirje, kisdedecske …”* karácsonyváró interaktív múzeumpedagógiai foglalkozás óvodásoknak,
* 16.30 – 17.30 óra között, *„Szabad-e bejönni Betlehemmel?”* című karácsonyváró interaktív múzeumpedagógiai foglalkozás általános iskolásoknak került megszervezésre.

**2022. december 2-án**, 16.00 órai kezdettel „*Regő Rejtem karácsonyi pásztorjátékot”* szerveztek a Művelődési Házban.

**2022. december 3-án,** Balatonberénybe is megérkezett a Mikulás, aki körbejárta a falut és ajándékot vitt a rá váró rengeteg gyereknek.

**2022. december 10-én**, 15.00 órai kezdettel felállították a falu karácsonyfáját, ahol a falu apraja-nagyja közösen feldíszítette a fenyőfát, a gyerekek pedig a Jézuskának készített rajzaikat elhelyezhették az *„Angyal-posta”* ládában.

**2022. december 18-án,** karácsonyi ünnepségre és adventi gyertyagyújtásra várták a lakosságot, ahol fellépett a Nyugdíjas Egyesület Dalköre és a Hagyományőrző Bábtáncoltató Betlehemes Csoport.

**Egyéb programok**

**2022. évben:** az Alapszolgáltatási Központ kétszer szervezett adománygyűjtést és ruhabörzét, amellyel ellátási területükön, összesen 35 családnak segítettek.

**Az értékelést összeállította:**

Mestyán Valéria

címzetes főjegyző